МОТИВИ

за отмяна на 34, ал.1, т.1 от Наредба за реда и условията за установяване на жилищни нужди на гражданите, настаняване под наем и разпореждане с общински жилища на Община Трявна, приета с Решение № 120 от 29.09.2008 година на Общински съвет – Трявна.

Причини, които налагат отмяната

Причините, налагащи отмяна на сега действащия чл. 34, ал.1, т.1 от Наредба за реда и условията за установяване на жилищни нужди на гражданите, настаняване под наем и разпореждане с общински жилища на Община Трявна, приета с Решение № 120 от 29.09.2008 година на Общински съвет – Трявна са следните:

 В мотивите към решението си /№31 от 20.03.2019 г./, Административен съд – Габрово намира атакувания с протеста текст на чл.34, ал.1, т.1 като незаконосъобразен, поради следното:

Съгласно  чл. 26, ал. 2 от Конституцията на Република България, чужденците, които пребивават в РБ, имат всички права и задължения по тази Конституция, с изключение на правата и задълженията, за които Конституцията и законите изискват българско гражданство. Относимата към процесния случай законова регламентация е тази на чл. 43 и чл. 47 от Закона за общинската собственост /ЗОбС/, съгласно която в жилища за отдаване под наем се настаняват лица с жилищни нужди, установени по реда на наредбата, за които законът ***не изисква българско гражданство***. Следователно, специалният закон не поставя нарочно изискване лицата с жилищни нужди да са български граждани, с което и да постави ограничение по отношение на пребиваващите в РБ чужденци досежно задоволяване на тяхна жилищна нужда, чрез настаняване, респективно закупуване на жилища от общинския фонд.

Също така съдът намира, че е налице противоречие между процесната подзаконова разпоредба и общия Закон за собствеността /ЗС/. С чл. 29, ал.4 от ЗС е предвидено, че чужденци и чуждестранни юридически лица могат да придобиват право на собственост върху сгради и ограничени вещни права върху недвижим имот в страната, освен ако със закон е установено друго. Посочената норма е в съответствие с чл. 6, ал. 2 от Конституцията на Република България, предвиждащ, че не се допускат никакви ограничения на правата или привилегии, основани на народност. По смисъла на §5, т.29 от ДР на ЗУТ, "Жилищна сграда" е сграда, предназначена за постоянно обитаване, и се състои от едно или повече жилища, които заемат най-малко 60 на сто от нейната разгъната застроена площ, съответно съгласно т.30 "Жилище" е съвкупност от помещения, покрити и/или открити пространства, обединени функционално и пространствено в едно цяло за задоволяване на жилищни нужди. След като жилището е част от жилищна сграда, следва, че след като е дадено разрешение чужденец да придобива сгради в България то разрешението важи и за жилищата в тях.

            Поради изложените съображения оспорваният чл.34, ал.1, т.1 е отменен.

 На основание Решение №31/20.03.2019 г. на АС – Габрово е уважен протеста на прокурор в ОП – Габрово.

1.Цели, които се поставят с отмяна на текстовете на наредбата

Целта, която ще се постигне е актуализиране на Наредба за реда и условията за установяване на жилищни нужди на гражданите, настаняване под наем и разпореждане с общински жилища на Община Трявна е създаване на еднакви права и задължения на български граждани и чужденци по основополагащия закон на РБ, а именно Конституцията на РБ.

Финансови и други средства, необходими за прилагането на Наредбата

За прилагане на Наредба за реда и условията за установяване на жилищни нужди на гражданите, настаняване под наем и разпореждане с общински жилища на Община Трявна не е необходимо разходването на бюджетни средства.

2.Очакваните резултати от прилагането на Наредбата, включително финансовите, ако има такива.

Унифициране на текстовете на Наредба за реда и условията за установяване на жилищни нужди на гражданите, настаняване под наем и разпореждане с общински жилища на Община Трявна със Конституцията на Р България, Закона за собствеността и Закона за общинската собственост. Спазвайки изискванията на ЗНА няма да бъдат създавани условия за поставянето на определени субекти в неравностойно положение, спрямо останалите.

3.Анализ за съответствие с правото на Европейския съюз

Предлаганата отмяна на разпоредбите на чл. 34, ал.1, т.1 от Наредба за реда и условията за установяване на жилищни нужди на гражданите, настаняване под наем и разпореждане с общински жилища на Община Трявна е подзаконов нормативен акт, поради което съответствието й с правото на Европейския съюз е предопределено от съответствието на основния нормативен акт с него.

Забележка: На основание чл. 26, ал.4 от Закона за нормативните актове, във връзка с чл. 77 от АПК, заинтересованите лица могат да направят предложения и да изразят становища по проекта в 14-дневен срок от публикуването му на Интернет страницата на Община Трявна.

Последните се приемат в деловодството на Общински съвет- Трявна или на e-mail: silviakrasteva@gmail.com